Komisijos reglamentas (EB) Nr. 2092/98
1998 m. rugsėjo 30 d.
dėl žvejybos pastangų, susijusių su tam tikrais Bendrijos žvejybos rajonais ir ištekliais, deklaravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žvejybos ir akvakultūros sistemą Bendrijoje [1], su pakeitimais, padarytais Reglamentu (EB) Nr. 1181/98 [2], ypač į jo 13 straipsnį,
kadangi 1993 m. spalio 12 d. Tarybos reglamentas (EEB) Nr. 2847/93, nustatantis bendrosios žuvininkystės politikos kontrolės sistemą [3], su paskutiniais pakeitimais, padarytais Reglamentu (EB) Nr. 2635/97 [4], ypač šio reglamento 19 straipsnio f dalies 3 punktas numato, kad Komisija užtikrina, jog už kontrolę atsakingos valstybės narės turi prieinamus duomenis apie laivus, turinčius teisę įplaukti į valstybės narės vandenis;
kadangi žvejybos pastangų valdymo priemonių įgyvendinimas, vadovaujantis 1995 m. kovo 27 d. Tarybos reglamentu (EB) Nr. 685/95 dėl žvejybos pastangų, susijusių su tam tikrais Bendrijos žvejybos rajonais ir ištekliais, valdymo [5] ir 1997 m. balandžio 24 d. Tarybos reglamentu (EB) Nr. 779/97, nustatančiu žvejybos pastangų valdymo Baltijos jūroje priemones [6], pabrėžia būtinumą priimti nuostatas, užtikrinančias, kad sąraše nurodytų žvejybos laivų duomenys būtų perduodami nedelsiant;
kadangi Komisijos reglamentas (EB) Nr. 2090/98 [7] nustato duomenų perdavimo į Bendrijos žvejybos laivų rejestrą pagrindą;
kadangi perduodant duomenis apie žvejybos pastangas pagal žvejybos rajonus turėtų būti remiamasi Bendrijos žvejybos laivų rejestre sukauptais duomenimis;
kadangi šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės perduoda Komisijai duomenis, nurodytus Reglamento (EEB) Nr. 2847/93 19 straipsnio f dalies 1 punkte, ir sąrašą laivų, kuriems leidžiama žvejoti Reglamento (EB) Nr. 685/95 I priede ir Reglamento (EB) Nr. 779/97 priede išvardytuose žvejybos rajonuose, šio reglamento III priede nustatyta tvarka. Laivų sąrašo pakeitimai, vadovaujantis ta pačia tvarka, perduodami Komisijai ne vėliau kaip prieš keturias darbo dienas iki laivui įplaukiant į žvejybos rajoną. Komisija patvirtina sąrašo pakeitimų gavimą skaitmeninio persiuntimo būdu per telekomunikacijų tinklą ne vėliau kaip prieš dvi dienas iki laivui įplaukiant į žvejybos rajoną.
2 straipsnis
Pagal šio reglamento I priedą valstybės narės perduoda Komisijai Reglamento (EEB) Nr. 2847/93 19I straipsnyje nurodytus bendrus žvejybos pastangų duomenis:
- apie visus Reglamento (EEB) Nr. 2847/93 19 straipsnio a dalies 1 punkte nurodytus rajonus, iki kiekvieno mėnesio 15 d. už praėjusį mėnesį priedugnio žuvų atveju,
- apie visus Reglamento (EEB) Nr. 2847/93 19 straipsnio a dalies 1 punkto a papunktyje nurodytus rajonus, priedugnio žuvų, lašišų, šlakių ir gėlavandenių žuvų atveju iki balandžio 15 d., iki liepos 15 d., iki spalio 15 d. ir iki sausio 15 d. už praėjusį ketvirtį ir iki kiekvienų kalendorinių metų vasario 15 d. už kiekvieną praėjusių metų mėnesį,
- apie visus Reglamento (EEB) Nr. 2847/93 19 straipsnio a dalyje nurodytus rajonus, iki kiekvieno kalendorinio ketvirčio pirmo mėnesio pabaigos už praėjusį ketvirtį pelaginių žuvų atveju.
3 straipsnis
Klaidingų rejestro duomenų ištaisymai Komisijai perduodami per 30 dienų nuo tada, kai klaida pastebėta.
4 straipsnis
Šio reglamento IV priede nustatyta tvarka valstybės narės turi galimybę nedelsdamos naudotis identifikavimo duomenimis tų laivų, kurie žvejoja žvejybos rajonuose, išvardytuose Reglamento (EB) Nr. 685/95 I priede bei Reglamento (EB) Nr. 779/97 priede, priklausančiuose jų jurisdikcijai arba suverenitetui.
5 straipsnis
Pagal I-IV prieduose nustatytas išsamias taisykles ir kodus, valstybės narės šiame reglamente nurodytus duomenis skaitmeninio persiuntimo būdu per telekomunikacijų tinklą perduoda Komisijai. Komisija patvirtina pranešimų gavimą, kai jie įtraukiami į duomenų bazę.
6 straipsnis
Laivai, kuriems galioja šio reglamento nuostatos, identifikuojami pagal identifikavimo numerį, įrašytą į Bendrijos žvejybos laivų rejestrą, kaip nurodyta Reglamento (EB) Nr. 2090/98 I priede.
7 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis yra reglamentas privalomas visas ir tiesiogiai taikomas visose valstybėse narėse.
Priimta Briuselyje, 1998 m. rugsėjo 30 d.